**Gilvánfa Község Önkormányzat képviselő-testületének**

 **4/2016. (VI. 16.) önkormányzati rendelete**

**a hulladékgazdálkodás helyi rendjéről**

Gilvánfa Község Önkormányzat képviselő-testülete az Alaptörvény 32. cikk (2) bekezdése, valamint a Hulladékokról szóló 2012. évi CLXXXV. törvény 35. § (1) bekezdése és 88. § (4) bekezdése alapján hulladékgazdálkodás helyi rendjéről az alábbi rendeletet alkotja.

**1. Általános rendelkezések**

1. § (1) A rendelet területi hatálya kiterjed Gilvánfa Önkormányzat illetékességi területére.

(2) A rendelet személyi hatálya kiterjed a 2012. évi CLXXXV. törvény (a továbbiakban: Hulladék Tv.) 2. § (1) bekezdés 34. pontja szerint ingatlanhasználókra, valamint a hulladékgazdálkodási közszolgáltatást végzőre.

(3) A rendelet tárgyi hatálya kiterjed:

a) a szilárd települési hulladékkal kapcsolatos közszolgáltatásra,

b) a közterület tisztán tartására.

2. § E rendelet alkalmazásában:

1. biohulladék: a Hulladék Tv. 2. § (1) bekezdés 3. pontja szerinti hulladék,

2. elkülönített gyűjtés: a Hulladék Tv. 2. § (1) bekezdés 5.pontja szerinti gyűjtés,

3. elkülönítetten gyűjtött hulladék: a Hulladék Tv. 2. § (1) bekezdés 6.pontja szerinti hulladék,

4. építési-bontási hulladék: a Hulladék Tv. 2. § (1) bekezdés 10.pontja szerinti hulladék,

5.gyűjtés: a Hulladék Tv. 2. § (1) bekezdés 17.pontja szerinti folyamat;

6.gyűjtő: a Hulladék Tv. 2. § (1) bekezdés 17a.pontja szerinti gazdálkodó szervezet,

7.gyűjtőhely: a Hulladék Tv. 2. § (1) bekezdés 19.pontja szerinti hely;

8.háztartási hulladék: a Hulladék Tv. 2. § (1) bekezdés 21.pontja szerinti hulladék,

9. háztartási hulladékhoz hasonló hulladék: a Hulladék Tv. 2. § (1) bekezdés 22.pontja szerinti hulladék;

10. hulladék: a Hulladék Tv. 2. § (1) bekezdés 23.pontja szerinti hulladék,

11.hulladékgazdálkodás: a Hulladék Tv. 2. § (1) bekezdés 26.pontja szerinti tevékenység,

12.hulladékgazdálkodási közszolgáltatás: a Hulladék Tv. 2. § (1) bekezdés 27.pontja szerinti szolgáltatás,

13. Önkormányzati hulladékgazdálkodási közfeladat: a Hulladék Tv. 2. § (1) bekezdés 27a.pontja szerinti feladat,

14.hulladéktípus: a Hulladék Tv. 2. § (1) bekezdés 33.pontja szerinti hulladéktípus,

15.ingatlanhasználó: a Hulladék Tv. 2. § (1) bekezdés 34.pontja szerint meghatározottak

16. kezelés: a Hulladék Tv. 2. § (1) bekezdés 36.pontja szerinti folyamat,

17.közszolgáltatási terület: a Hulladék Tv. 2. § (1) bekezdés 36a.pontja szerinti terület,

18.közszolgáltató: a Hulladék Tv. 2. § (1) bekezdés 37.pontja szerinti közszolgáltató,

19.lomhulladék: a Hulladék Tv. 2. § (1) bekezdés 39.pontja szerinti hulladék,

20. szállítás: a Hulladék Tv. 2. § (1) bekezdés 41.pontja szerinti mozgatás,

21. települési hulladék: a Hulladék Tv. 2. § (1) bekezdés 43.pontja szerinti hulladék,

22. vegyes hulladék: a Hulladék Tv. 2. § (1) bekezdés 47.pontja szerinti hulladék,

23. veszélyes hulladék: a Hulladék Tv. 2. § (1) bekezdés 48.pontja szerinti hulladék,

24. nagydarabos hulladék: a 16/2002. (IV. 10. Eüm. rendelet 2. § a) pontja szerinti hulladék.

**2. A hulladékgazdálkodási közfeladat tartalma,**

**a közszolgáltatási terület határai**

3. § A hulladékgazdálkodási közfeladat tartalma kiterjed:

a) a hulladékgazdálkodási közszolgáltatás helyi szintű részletszabályainak önkormányzati rendeletben történő meghatározására,

b) a hulladékgazdálkodási közszolgáltató jogszabályban meghatározott feltételek szerinti kiválasztására,

c) a közszolgáltatási szerződés megkötésére.

4. § (1) A közszolgáltatási terület határa az Országos Hulladékgazdálkodási Közszolgáltatási Tervben meghatározottakkal összhangban kerül meghatározásra.

(2) A hulladékgazdálkodási közszolgáltatás során a közszolgáltatási terület határa Gilvánfa község belterülete.

**3. A közszolgáltató**

5. § (1) A hulladékgazdálkodási közszolgáltatási tevékenységet a „Dél-Kom” Dél-Dunántúli Kommunális Szolgáltató Korlátolt Felelősségű Társaság Pécs, Siklósi u. 52. hulladékgazdálkodási közszolgáltató /továbbiakban közszolgáltató/ végzi.

(2) Az (1) bekezdésben meghatározott közszolgáltatónak tagjai, alvállalkozói nincsenek, a közszolgáltatást egyedül végzi.

**4. Az önkormányzati hulladékgazdálkodási közfeladat ellátásának rendje és módja, a közszolgáltató és**

**az ingatlanhasználó ezzel összefüggő jogai és kötelezettségei,
az elkülönített hulladék gyűjtése, valamint a hulladékgazdálkodási
közszolgáltatási szerződés egyes tartalmi elemei**

**4.1. A hulladékgazdálkodási közfeladat ellátásnak rendje és módja**

6. § (1) A hulladékgazdálkodási közfeladat ellátása írásban rögzített, legfeljebb 10 évre vonatkozó közszolgáltatási szerződés alapján történik. Az önkormányzat a közszolgáltatási szerződés megszűnése esetén is újabb szerződéskötéssel gondoskodik arról, hogy a hulladékgazdálkodási közszolgáltatás a településen folyamatosan biztosítva legyen.

(2) A hulladékgazdálkodási közszolgáltatás feltételeiben, rendjében bekövetkezett változásokról a változás bekövetkezte előtt 15 nappal a közszolgáltató legalább a honlapján, és hirdetmény formájában tájékoztatást nyújt.

(3) A hulladékgazdálkodási közszolgáltatás tekintetében a Közszolgáltató és az ingatlanhasználó közötti szerződéses jogviszonyt a közszolgáltatás rendelkezésre állásának, és az ingatlan használatának ténye hozza létre.

7. § (1) A települési hulladékok közül a háztartási hulladéknak, és háztartási hulladékhoz hasonló hulladéknak minősülő hulladékból a vegyes hulladék /továbbiakban vegyes hulladék/ szállítása kéthetente egy alkalommal, 15 nappal előre meghirdetett napon történik.

(2) A vegyes hulladék elszállítása a hulladék tömörítésére alkalmas járművel történik.

(3) A vegyes hulladék elszállításra akkor kerül, ha az ingatlanhasználó a hulladékot a saját tulajdonában lévő, vagy a közszolgáltatótól bérelt és a közszolgáltató szállítóeszközéhez rendszeresített gyűjtőedénybe helyezi el.

(4) Az alkalmazható gyűjtőedények

a) 110 literes hulladék gyűjtőedényzet,

b) 80 literes hulladék gyűjtőedényzet,

c) 60 literes hulladék gyűjtőedényzet,

d) a közszolgáltató által biztosított, a szolgáltató által egyedi jelöléssel ellátott hulladékgyűjtő zsák.

(5) Az a vegyes hulladék kerül elszállításra, melyet az ingatlanhasználó az általa használt ingatlan elé a (4) bekezdésben megjelölt gyűjtőedényben a közterületre kihelyez.

8. § (1) A települési hulladékok közül az elkülönítetten gyűjtött hulladék szállítása kétheti egy alkalommal történik.

(2) Az elkülönítetten gyűjtött hulladék elszállítása hulladék fajtájaként külön-külön szállítójárművel történik.

(3) Az elkülönítetten gyűjtött hulladék elszállításra akkor kerül, ha az ingatlanhasználó a hulladékot a közszolgáltató által rendelkezésre bocsátott gyűjtőedénybe helyezi el.

9. § (1) A települési hulladékok közül a lomhulladék szállítása évente egy alkalommal történik. A lomelszállítás időpontját a közszolgáltató tájékoztatója, hirdetménye határozza meg.

(2) A lomhulladék elszállítása olyan szállítójárművel történik, mely alkalmas a nagydarabos hulladék biztonságos szállítására.

(3) Az a lomhulladék kerül elszállításra, melyet az ingatlanhasználó az általa használt ingatlan elé a szállítás érdekében a közterületre kihelyez.

(4) A lomhulladékként sem kerül elszállításra az építési és bontási hulladék, a gumiabroncs hulladék, gépjármű roncs, veszélyes hulladék, vegyes hulladék, valamint elkülönítetten gyűjthető hulladék.

10. § (1) Ha a Közszolgáltató a szállítási feladatát a meghatározott szállítási napon nem tudja teljesíteni, e tényről a honlapján és hirdetményi úton értesíti az ingatlanhasználókat.

(2) Az elmaradt szállítást a Közszolgáltató a szállítást akadályozó tényező megszűnését követő legkésőbb 48 órán belül elvégzi.

**4.2. Közszolgáltató jogai és kötelezettségei**

11. § A közszolgáltató kötelessége, hogy:

a) a közszolgálati szerződés szerint gondoskodjon a hulladékgazdálkodási közszolgáltatási feladatok ellátásáról,

b) a hulladék gyűjtőedényzet ürítésének gondos elvégzése,

c) ha a szerződésben vállalta, az ingatlanhasználó bejelentését követő 15 napon belül biztosítsa az ingatlanhasználó által igényelt űrtartalmú gyűjtőedényzetet, ide értve az űrtartalom változás miatti igényt is,

d) amennyiben a gyűjtőedényzet megrongálódása a nem megfelelő ürítés során történt, gondoskodjon az edényzet saját költségén történő megjavításáról, ha az nem lehetséges cseréléséről,

e) a honlapján közzétett módon lehetőséget adjon a vegyeshulladék gyűjtésére alkalmazható hulladékgyűjtő zsák beszerzésére,

f) évente a 9. § (1) bekezdésben meghatározott alkalommal gondoskodjon a lomtalanítás házhoz menő megszervezéséről és a lom elszállításáról,

g) az elkülönített hulladékgyűjtési rendszert a 8. § szerint biztosítsa,

h) elvégezze a települési szilárd és folyékony hulladékokkal kapcsolatos közegészségügyi követelményekről szóló 16/2002. (IV. 10.) EüM. rendelet 4. § (3) és (4) bekezdése szerinti feladatokat, így:

ha) hulladékgyűjtő eszközök tisztítása, fertőtlenítése, karbantartása

hb) a hulladék begyűjtése, szállítás során a közterületen okozott szennyezés megszüntetése,

i) köteles honlapot üzemeltetni, és azon a hulladékgazdálkodási közszolgáltatással kapcsolatos valamennyi fontos információt elhelyezni,

j) az ingatlanhasználó által tett panaszt kivizsgálja, a javaslatokat megvizsgálja, és arról az érintettet érdemben 30 napon belül tájékoztassa.

12. § A közszolgáltató joga, hogy:

a) a vegyes hulladék gyűjtésére kiegészítő megoldásként alkalmazható hulladék gyűjtő zsákért a hulladék elszállítási és kezelési díját is magában foglaló térítést kérjen,

b) amennyiben a vegyes hulladék gyűjtő edénybe veszélyes hulladék került elhelyezésre, vagy a folyékony hulladék elhelyezése miatt a gyűjtőedénybe befagyás, vagy egyéb okokból a hulladék nem üríthető, megtagadja a gyűjtőedényzet kiürítését, illetve a gyűjtőzsák elszállítását,

c) megtagadja a hulladék begyűjtését azon ingatlanhasználók esetében

ca) akik a hulladékgazdálkodási szolgáltatás szüneteltetését kérték - a szüneteltetés idejére,

cb) ha az ingatlanhasználó nem megfelelő hulladékgyűjtő edénybe - a gépi ürítésre nem alkalmas hulladékgyűjtő edényzetbe, nem a közszolgáltató által rendszeresített hulladékgyűjtő zsákba- helyezte el a hulladékot,

d) a közszolgáltatási szerződést a jogszabályban, valamint a közszolgálati szerződésben meghatározott módon felmondja.

**4.3. Az ingatlan használó jogai kötelezettségei**

13. Az ingatlanhasználó kötelessége, hogy:

a) amennyiben beépített ingatlan használója, a hulladékgazdálkodási közszolgáltatást igénybe vegye (nem mentesít a hulladékgazdálkodási szolgáltatás igénybevételi kötelezettség alól az, ha az ingatlanhasználó a szolgáltatást nem, vagy csak részben kívánja igénybe venni),

b) amennyiben ingatlanhasználó váltás történik, vagy új ingatlan esetében ingatlanhasználat kezdődik, a változást követő 8 napon írásban bejelentse a Közszolgáltatónak,

c) az ingatlanon képződő háztartási, és háztartási hulladékhoz hasonló hulladékot a Közszolgáltató hulladékgazdálkodási tevékenységéről és a hulladékgazdálkodási közszolgáltatás végzésének feltételeiről szóló 385/2014. (XII. 31.) Korm. rendelet 4. §-a figyelembe vételével

ca) gyűjtse a hulladékot,

cb) a gyűjtőedényt az ingatlanán, vagy közterület-használati engedély birtokában közterületen tárolja,

cc) a gyűjtőedényt ürítés céljából szállítási napokon a közterületre kihelyezze úgy, hogy az a közterületen a begyűjtést végző gépjárművel megközelíthető és ürítésre alkalmas helyen legyen, ugyanakkor a közlekedést ne akadályozza,

dd) a hulladék gyűjtésével, - illetve saját szállítással - kapcsolatos biztonsági követelményeket betartsa, a környezetet ne veszélyeztesse, szennyezze, károsítsa, megakadályozza a hulladék kiszóródását,

e) a települési szilárd és folyékony hulladékokkal kapcsolatos közegészségügyi követelményekről szóló 16/2002 (IV. 10.) EüM rendelet 4. § (1), (2), (4) bekezdése, valamint 5. § (1) bekezdésében meghatározott előírásokat betartsa, ennek figyelembe vételével:

ea) zárható edényzetben gyűjtse a hulladékot,

eb) a gyűjtőedényzet rendszeres tisztításáról és fertőtlenítéséről gondoskodjon,

ec) a hulladékgyűjtés során történő szennyezés esetén a terület megtisztításáról és fertőtlenítéséről évente 2 alkalommal gondoskodjon,

f) a vegyes hulladék gyűjtőedényzet űrtartalmát meghaladó vegyes hulladékot a vegyes hulladékot gyűjtőzsákban gyűjtse, és a hulladékgyűjtő zsákért a szolgáltató által meghatározott díjat megfizesse, elszállítás céljából a gyűjtőzsákot bekötve helyezze ki a közterületre,

g) gondoskodjon arról, hogy a vegyes hulladék gyűjtő edénybe csak a vegyes hulladék kerüljön elhelyezésre, és a hulladék szilárd halmazállapotú legyen, az ürítést végzők egészségét, testi épségét ne veszélyeztesse, a gépi ürítést ne akadályozza és a berendezésben kárt ne okozzon,

h) a hulladékgazdálkodási közszolgáltatás díját megfizesse,

i) hogy gondoskodjon arról, hogy a saját tulajdonában lévő hulladék gyűjtőedényzet alkalmas legyen a rendeltetésszerű használatra és a Közszolgáltató szállító járművével történő ürítésre.

14. § Az ingatlanhasználó joga, hogy:

a) amennyiben beépített ingatlan használója, a hulladékgazdálkodási közszolgáltatást igénybe vegye,

b) a vegyes hulladék gyűjtőedényzet űrtartalmát alkalmilag meghaladó vegyes hulladékot hulladék gyűjtőzsákban a gyűjtőedényzettel együtt elszállításra a közterületre kihelyezze,

c) az ingatlanon képződő háztartási, és háztartási hulladékhoz hasonló hulladékot a Közszolgáltató hulladékgazdálkodási tevékenységéről és a hulladékgazdálkodási közszolgáltatás végzésének feltételeiről szóló 385/2014. (XII. 31.) Korm. rendelet 5. §-a alapján a gyűjtőedényt - közterület-használati engedély nélkül - a szállítás napját megelőző 18.00 órától a szállítás napjának 20.00 órájáig ürítés céljából a közterületen tárolja,

d) éljen a közszolgáltató 8. § (4) bekezdésében meghatározott hulladék fajták elkülönített gyűjtési, és elszállítási lehetőségével,

e) az ürítésre kihelyezett hulladék gyűjtőedényzetből a hulladékot, illetve a hulladék gyűjtő zsák a szállításra megjelölt napokon az ingatlana elől elszállításra kerüljön,

f) amennyiben a gyűjtőedényzet megrongálódása a közszolgáltató által végzett nem megfelelő ürítés során történt kérje az edényzet - 15 napon belüli - Közszolgáltató költségén történő megjavítását, ha az nem lehetséges cseréjét,

g) kérje a hulladékgazdálkodási közszolgáltatás időleges szüneteltetését,

h) panasszal éljen, javaslatot tegyen a közszolgáltató felé, ha a hulladékgazdálkodási közszolgáltatással nem elégedett.

**4.4. Az elkülönített hulladék gyűjtése**

15. § Az ingatlanhasználó nem köteles a települési hulladék meghatározott anyagfajta vagy hulladéktípus elkülönített gyűjtésére.

16. § (1) Az ingatlanhasználó az általa önként elkülönítetten gyűjtött hulladékot meghatározott anyagfajta vagy hulladéktípus szerint elkülönítve elszállíthatja és a gyűjtőedényben elhelyezheti, illetve a jogosultnak átadhatja a Gilvánfa, 60/2 hrsz.-ú ingatlanon található hulladékgyűjtő ponton.

 (2) Az ingatlanhasználó a hulladék elhelyezésére való jogosultságát a Koordináló szerv által kiállított számlával köteles igazolni.

17. § Közszolgáltató a hulladékgazdálkodási közszolgáltatás keretében a 8. § (4) bekezdésben meghatározott hulladék fajták tekintetében - az e rendeletben, illetve a közszolgáltatási szerződésben rögzítettek szerint - gondoskodik az ingatlanhasználó által önként, elkülönítetten gyűjtött hulladékok elszállításáról.

**4.5. A hulladékgazdálkodási közszolgálati szerződés tartalmi elemei**

18. § (1) A hulladékgazdálkodási közszolgáltatási szerződés megkötésekor figyelembe kell venni a Hulladék Tv. 34. § (5) bekezdésében, valamint a közszolgáltató kiválasztásáról és a hulladékgazdálkodási közszolgáltatási szerződésről szóló 317/2013. (VIII. 28.) Korm. rendelet 4. §-ban meghatározott tartalmi követelményeket.

(2) A közszolgáltatási szerződés (1) bekezdés szerinti tartalmát az e rendeletben rögzítettek szerint kell meghatározni.

(3) A közszolgáltatási szerződésben rögzíteni kell, hogy a közszolgáltató szerv részére a közszolgáltatási szerződésben rögzített feladatok ellátásáért szolgáltatási díjat a Koordináló szerv fizet.

**5. A hulladékgazdálkodási közfeladat igénybevételének módja**

 **és feltételei**

19. § (1) A hulladékgazdálkodási közfeladat keretében biztosított közszolgáltatáson belül:

a) a vegyes hulladék szállítási szolgáltatás igénybe vétele folyamatosan kötelező,

b) az a) pontba nem tartozó szállítási szolgáltatás, és hulladék elhelyezési lehetőség igénybevétele nem kötelező.

(2) Az egyes hulladékgazdálkodási szolgáltatásokat e rendeletben, valamint a közszolgálati szerződésben meghatározott módon lehet igénybe venni.

(3) A közszolgáltató a közszolgáltatás feltételeiben bekövetkezett változásokról az ingatlantulajdonost - a változást bekövetkezte előtt legalább 15 nappal - legalább a honlapján történő közzététellel, illetve a településen kihelyezett hirdetmény útján köteles tájékoztatni.

**6. Az ingatlanhasználót terhelő díjfizetési kötelezettség, megfizetésének rendje,
az esetleges kedvezmények**

20. § (1) A hulladékgazdálkodási közszolgáltatási díj a hulladékgazdálkodási közszolgáltatási szerződésben egytényezős díjként kerül megállapításra. A díj megállapításakor a vonatkozó jogszabályok szerint kell eljárni.

(2) Az önkormányzat a hulladékgazdálkodási közszolgáltatási díjból díjkedvezményt nem biztosít.

21. § (1) Díj megfizetési kötelezettség tekintetében a települési hulladékkezelési közszolgáltatási díj megállapításának részletes szakmai szabályairól szóló 64/2008. (III. 28.) Korm. rendelet 6. § (2) bekezdését kell alkalmazni.

(2) Az ingatlanhasználó a hulladékgazdálkodási közszolgáltatási díjat a Koordináló szerv által kiállított számla alapján fizeti meg. A díj megfizetésének módját, határidejét a számla tartalmazza.

22. § (1) A közszolgáltatás keretében keletkező kintlévőségeket a Koordináló szerv kezeli.

(2) A díjhátralékok behajtására a Hulladék Tv. 52. §-ban meghatározottak szerint kerül sor.

**7. A közterület tisztán tartása**

23. § (1) Az ingatlan használó köteles a köztisztasággal és a települési szilárd hulladékkal összefüggő tevékenységről szóló 1/1986. (II. 21.) ÉVM-EüM együttes rendelet 6. §-ában foglalt előírásokat betartani.

(2) A közterület tisztán tartásával kapcsolatos további, helyi részlet szabályokat helyi rendelet tartalmazza.

**8. Záró rendelkezések**

24. § (1) E rendelet 2016. év július hó 1. napján lép hatályba.

(2) E rendelet hatálybalépésével egyidejűleg hatályát veszti a települési szilárd hulladékkal kapcsolatos köztisztasági közszolgáltatás kötelező igénybevételéről szóló 2/2015. (II.17.) önkormányzati rendelet.

Kelt: Gilvánfa, 2016. június hó 15 nap

P.H.

 jegyző polgármester

Záradék:

A rendeletet a mai napon kihirdettem.

Kelt: Gilvánfa, 2016. június hó 16. nap

P.H.

 jegyző